Noter fra fyraftensmøde om

**Samarbejde og Projektledelse på Distancen**

Dato: Torsdag den 28. maj 2020

Tid: 14.30 – 16.00

Sted: Zoom

Formål: at gøre os alle klogere på, hvordan man bedst kan håndtere (projekt)samarbejdet med partnere, vedligeholdelsen af relationer og de forskellige opgaver forbundet med projektcyklusen i denne nye situation.

Program og deltagerliste fremgår i annexes.

Mødet blev optaget og noterne indeholder links til lydfiler for de mundtlige oplæg.

**Møde noter**

Pernille introducerede mødet med en kort skitsering af den ny situation vi befinder os i, hvor besøg til partnere og projekter i Syd ikke er muligt. Lige nu er der derfor stort behov for at tænke nye, virtuelle metoder og redskaber ind i vores samarbejder. Samtidig giver denne nye situation en mulighed for at lære og på sigt blive endnu bedre til at arbejde på distancen og bruge et stærkere mix af forskellige tilgange og metoder til at vedligeholde relationer og sikre god projektledelse.

Den efterfølgende introduktionsrunde gjorde det klart, at de forskellige organisationer er påvirket af situationen på forskellig vis. Flere organisationer har måtte aflyse rejser, der skulle have dækket alt fra projektudvikling (DDL, DHF), opstart (DBS, DDL, DHF, Lev), monitorering (DDL, Lev) og evaluering (Lev). Andre organisationer havde lige gennemført en rejse (CP Danmark, Epilepsiforeningen, SIND), så har ikke skulle aflyse egne rejser til Syd, men Epilepsi har måttet aflyse partnerbesøg i Danmark. Aflyste rejser kombineret med nedlukninger af samfund betyder bl.a. udskydelse af opstart og udfordringer med at sikre fremdrift. Langt de fleste gav samtidig udtryk for, at de er blevet meget aktive online, som dog ikke er uden problemer, når der ofte er dårlige internetforbindelser og udfordringer i forhold til forskellige handicaps.

**Projektmonitorering på Distancen: Erfaringer fra det humanitære arbejde**

Camilla Wie Madsen holdt et oplæg om **Projektmonitorering på Distancen** som det ser ud i **det humanitære arbejde.**

Indledningsvis fortalte Camilla, at de humanitære situationer ofte er præget af dårlig sikkerhed, begrænset adgang til dem vi ønsker at hjælpe og stor uforudsigelighed. Det gælder derfor om at være kreativ. Lad partneren, som kender konteksten og som ved, hvad det er muligt at udføre, tage initiativ. Deleger mere ansvar til partneren, afgiv magt og indflydelse på programmer og involver dem i planlægningen og gennemførsel af monitoreringen. Involver lokalsamfund/medlemmer, andre organisationer i at monitorere og sørg for at monitoreringssystemerne er let tilgængelige. Hold det simpelt og vær realistisk mht. hvad der kan og giver mening at monitorere.

Samtidig understregede hun, at man altid skal være opmærksom på sikkerhed og ikke lade partnerne eller målgruppe løbe andre risici end dem, man selv vil løbe.

Camilla nævnte, at behov ændrer sig løbende og behovsanalyser spiller derfor en vigtig rolle i humanitære projekter. Behovsanalyser er, i Camilla’s egen virke i Eritrea, Haiti og Sri Lanka, blevet brugt som baseline, som basis for monitorering og som udgangspunkt for projektændringer.

Camilla fortsatte med at give et overblik over forskellige tilgange og redskaber der bruges til at monitorere projekter i den humanitære kontekst:

* Mobiltelefoner kan bruges til telefoninterviews og instruere i dataindsamling. Telefon interviews er mere og mere almindeligt i situationer, hvor man ikke har tilgang til områder berørt af konflikt/katastrofer.
* Modtager-feedback ved hjælp af mobiltelefoner. Disse inkluderer hotlines, bekræftelsesopkald, telefonbaserede undersøgelser og bottom-up rapportering.
* Online surveys er en anden mulighed. Camilla nævnte at Lev’s partner i Nepal gang med at sende elektroniske spørgeskemaer, som de følger op med telefoninterviews.
* Mobile video tour– interview af målgruppe, optagelse af distribuering, bygninger, undervisning eller til at tage billeder.
* Radio til at fortælle om feedback mekanismer, tidspunkter for distribuering, needs assessments etc. Radio kan være et godt værktøj til at kommunikere gennem, når man ikke har tilgang til befolkningen.

Endelig understregede Camilla, at det bliver endnu vigtigere at sikre triangulering og kildekritik, når man ikke selv er tilstede. Det kan være en god ide at bruge tredje part i det pågældende land. Få andre organisationer med lokal tilstedeværelse til at hjælpe med monitoreringen fx en anden NGO eller FN til at monitorere. Det kan være en organisation man allerede har et forhold til, en organisation som har viden om projektet/målgruppen. Peer-to-peer monitorering giver også gode muligheder for læring for begge organisationer. Lokale konsulenter er også en mulighed. Hvis man ikke selv kender en konsulent, så brug jeres kontakter og netværk i landet.

[Camilla’s præsentation kan ses og høres her](https://handicap.dk/28-maj)

\_\_\_\_\_\_\_\_\_\_\_\_\_\_\_\_\_\_

**Status fra andre puljeorganisationer**

Gitte gav efterfølgende en gennemgang af de ideer og planer andre puljeforvaltere har omkring projektledelse på distancen. Ideerne falder i tre kategorier, der trækker på nogle af de samme tilgange som præsenteret af Camilla ovenfor.

En tilgang har været at **styrke** **brugen af digitale møder og digitale workshops,** hvor Dansk Institut for Partier og Demokrati (DIPD) har kørt en række zoom webinarer for at træne danske og Sydpartnere i brugen af Zoom, inklusiv nogle af de mere avancerede funktioner med brug af break out rooms (hvor deltagere kan arbejde i mindre grupper), en webinar funktion som kan tilkøbes, samt sikkerhedsspørgsmål. Sikkerhed er en vigtig del, da DIPD selv har oplevet sikkerheds’issues’ med et møde der blev ’hacket’, eller møder hvor udenforstående lytter med. DUF vil afprøve konceptet med digitale workshops i en kommende partnerskabsworkshop, som skulle have fundet sted i Danmark med nord og syd deltagere, men som nu afvikles som et on-line event. De ser brugen af digitale møder som en mulighed for at kunne invitere flere partnere med ind, og er også noget man vil afprøve i forbindelse med fyraftensmøder rettet mod danske frivillige. Et andet eksempel er organisationen EuroMedRights, som har afviklet en OH workshop online med to partnere i Syd, hvor de gjorde brug af en kombination af Skype til at tale sammen og et program Mural, der fungerer som et digitalt whiteboard på skærmen, til at lave post it notes i forskellige farver og størrelse og rokere rundt.

En anden tilgang er **fjernmonitorering med brug af en 3. part**. CISU er ved at lave en mapping over lokale konsulenter og især organisationer med kompetencer og netværk til at kunne løfte opgaven. Deres erfaring er, at det kræver en tæt dialog med den 3. part der hyres ind, og at det fungerer bedst, hvis organisationen /vedkommende allerede kender til sektoren. Konceptet med fjernmonitorering kan både bruges i forbindelse med projekt monitorering men også finansiel monitorering, hvor man kan hyre en lokal konsulent eller revisor til at lave et finansielt tilsyn.

En tredje tilgang kan kaldes en **’participatorisk kombimodel’**, der kombinerer digitale workshops med fjernmonitorering, men med den vigtige pointe, at det er Sydpartner selv, der står for at udføre monitoreringen. Ideen kommer fra DUF, der skulle have været på monitoreringsbesøg i Marokko og se på fire partnerskaber, men nu afvikler det som et digitalt monitoreringsbesøg. Det er en tre trins model, der starter med en velkomst workshop for alle via Zoom. Derefter skal de fire sydpartnere ud i felten og indhente en række informationer/lave en række undersøgelser som analyseres og diskuteres med DUF. Endelig afsluttes forløbet med en fælles opsamling/workshop på tværs af partnerne.

Efter oplægget var der en opfølgende snak om kvaliteten af monitoreringen, når den sker på distancen. Til dette understregede Gitte, at langt den største del af monitoreringen er den monitorering som partner gør lokalt og at det derfor handler om at have gode systemer og kigge på, hvordan man kan bruge tredje part.

[Gitte’s oplæg kan ses og høres her](https://handicap.dk/28-maj) – 20 minutter inde i videoen.

\_\_\_\_\_\_\_\_\_\_\_\_\_\_\_\_\_\_

**Finansiel monitorering på distancen**

Carsten Rath DHs finansielle controller holdt et oplæg om hvordan man som dansk organisation kan lave en finansiel monitorering online med sin partner.

Her gennemgik Carsten en køreplan for mødet, som både introducerede hvad der skal gøre op til et sådan møde, selve dagsordenen på mødet og hvordan man helt konkret kan udføre det finansielle tilsyn, samt hvad der skal ske efter mødet.

[Carsten’s præsentation og PP præsentation kan ses og høres her](https://handicap.dk/28-maj-anden-del)

På DH’s hjemmeside kan I finde dokumenter der indeholder emner, som bør overvejes, når I gennemfører finansielt tilsyn (face-to-face såvel som online). Her finde I også det forberedelses dokument som Carsten anbefalede at sende til partner inden mødet, samt forslag til køreplan. Det er en god ide at inddrag både projektmedarbejdere og regnskabsmed­arbejdere til gennemgangen af økonomien:

<https://handicap.dk/internationalt-samarbejde/handicappuljen/opstart-projektstyring/oekonomistyring>

\_\_\_\_\_\_\_\_\_\_\_\_\_\_\_\_\_\_

**Evaluerende kommentarer**

Afslutningsvis blev deltagerne bedt om i ’chat feltet’ at skrive ’Hvad tager I med fra dette møde, som giver jer input/inspiration til jeres videre arbejde’. Følgende refleksioner blev delt:

”Camillas input – og de mange løsningsmuligheder”

”det har været meget spændende med videomonitoreringen”

”Det har været meget inspirerende - mobile videoer er noget vi vil bruge. også det finansielle tilsyn”

”spændende med tankerne om at bruge eksterne konsulenter/ 3. part til fjern-monitorering. og ikke kun ved evalueringer”

”Det kunne være fedt at få delt CISUs liste over netværk/konsulenter i forskellige lande - Det som Gitte talte om.”

”Tak for nu! Og, det vi arbejder med er at få formuleret nogle gode spørgsmål og måske en mini finansiel- checkliste så vi kan følge bedre med - sådan helt generelt.”

**Annex 1: Program**

|  |  |
| --- | --- |
| **Tid** | **Program punkt** |
| 14.30 – 14.40  | **Velkomst og introduktionsrunde** |
| 14.40 – 15.00 | **Projektmonitorering på Distancen: Erfaringer fra det humanitære arbejde** |
|  | Oplæg ved Camilla Wie Madsen. Camilla er på nuværende tidspunkt Programansvarlig og Rådgiver hos Lev, men vil i oplægget dele erfaringer fra tidligere ansættelser og konsulentopgaver.  |
|  | Spørgsmål og dialog  |
| 15.00 – 15.20 | **Status fra andre puljeorganisationer og erfaringsudveksling**  |
|  | Status fra andre puljeorganisationerOplæg ved Gitte Liebst Robinson, Chefkonsulent i DH |
|  | Hvor står vi selv?Hver organisation fortæller om konkrete udfordringer grundet manglende rejseaktivitet og giver status på nye tiltag og ideer til løsninger.  |
| 15.20 – 15.25 | **PAUSE** |
| 15.25 – 15.50 | **Finansiel monitorering på distancen** |
|  | Hvordan kan et online monitoreringsmøde se ud?Oplæg ved Carsten Rath, Controller i DH |
|  | Spørgsmål og dialog |
| 15.50 – 16.00 | **Dialog om mulige opfølgende møder og afrunding**  |

**Annex 2: Deltagerliste**

Fyraftensmøde

**Samarbejde og Projektledelse på Distancen**

Dato: Torsdag den 28. maj

Tid: 14.30 – 16.00

**Deltagerliste:**

|  |  |
| --- | --- |
| **Organisation** | **Navn** |
| CP Danmark  | Thomas ArpeRasmus Storgaard |
| Dansk Blinde Samfund (DBS) | Susanne Koch Andersen |
| Danske Døves Landsforening (DDL) | Brit Holm Andersen |
|  | Kasper Bergmann |
|  | Veera Elonen |
| Dansk Handicap Forbund (DHF) | Majbritt B. R. Larsen |
| Epilepsiforeningen | Kirsten Nielsen |
| Lev | Camilla Wie Madsen |
| Psoriasisforeningen | Lars F. Werner |
| SIND - Landsforeningen for psykisk sundhed | Else Lillebæk Nielsen |
| Sammenslutningen af Unge Med Handicap (SUMH) | Ditte Rejnholdt Rudolfsen (til intro runden)Ann-Katrine Kviesgaard  |
| **Arrangører:** |  |
| Danske Handicaporganisationer (DH) | Anne Sophie FabriciusCarsten RathGitte Liebst RobinsonPernille Tind Simmons |